Tillaga um breytingu á álagningu fasteignagjalda í Ísafjarðarbæ árið 2020 var samþykkt samhljóða á fundi bæjarstjórnar í gær og er um töluverða breytingu frá fyrra ári að ræða . Breytingin er liður í aðgerðum vegna lífskjarasamninga þar sem sveitarfélögin eru hvött til að hækka gjöld að hámarki 2,5% , en minna ef verðbólga er lægri . Breytingin felur það í sér að að vatnsgjald á íbúðarhúsnæði verði lækkað úr 0,21% í 0,10% og holræsagjald á íbúðarhúsnæði verði lækkað úr 0,25% í 0,2% . Með því móti er dregið úr hækkun á fasteignagjöldum og verður hún því aðeins um 2,24% á árinu 2020 , ef sorpgjöld eru undanskilin . Ljóst er að þessi breyting hefur mismunandi áhrif á ýmsum svæðum í Ísafjarðarbæ , þannig lækka fasteignagjöld um allt að 5 - 10 % á Þingeyri , Flateyri og Suðureyri , en hækka um 4 - 5% í Sunnuholti , Hafraholti og Seljalandi á Ísafirði og hækkun fasteignagjalda verður 15% við Aðalstræti á Ísafirði .